Diari Oficial de la Generalitat Valenciana


Sumari del DOGV 3416, del 20-01-1999 (1998/11422)

ORDRE de 21 de desembre de 1998, de la Conselleria de Benestar Social, per la qual es fa pública la convocatòria per a estades a balnearis de la Comunitat Valenciana (Programa de Termalisme Valencià) per a l'exercici 1999.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3416

Data del DOGV
:   20-01-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/11044


Data del document
:   21-12-1998

Organisme emissor
:   Conselleria de Benestar Social

Tipus de document
:   Ordre

Anàlisi jurídica

ORDRE de 21 de desembre de 1998, de la Conselleria de Benestar Social, per la qual es fa pública la convocatòria per a estades a balnearis de la Comunitat Valenciana (Programa de Termalisme Valencià) per a l'exercici 1999. [1998/Q11319]
  
La Direcció General de Serveis Socials de la Conselleria de Benestar Social és la competent, en l'exercici de les funcions que pertoquen a la Generalitat Valenciana, en matèria d'atenció integral a la tercera edat i a altres col·lectius de singulars característiques socials que necessiten una atenció específica i qualificada. Un dels objectius de la intervenció social en aquests col·lectius és la promoció dels hàbits de vida saludables i la consecució d'una major qualitat de vida. Per això, i en aquest marc d'actuació, es pretén impulsar el Programa de Termalisme Valencià, per a promoure les estades de persones que el necessiten a establiments de tractaments termals especialitzats.
  
Per tot això, i en virtut de les facultats atribuïdes pel Decret 37/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
I. Oferta de places
  
Article 1. Objecte de la convocatòria
  
1. Es convoquen places del Programa de Termalisme Valencià per a l'estada i la teràpia als establiments balnearis de la Comunitat Valenciana que s'indiquen en l'annex I.
  
2. Els serveis inclosos en les estades seran els següents:
  
- Durada: 10 dies (9 nits) que inclouran 8 dies de tractament termal.
  
- Allotjament: en habitació doble. Les persones que desitgen habitació individual, si n'hi ha disponibilitat, pagaran un suplement de 1.000 pessetes per dia.
  
- Menjar: el desdejuni serà autoservei tipus bufet. Els menús oferiran dues modalitats diferents en el primer i el segon plat.
  
Article 2. Tipologia de les places i quantia
  
1. Les places que s'ofereixen es classifiquen en dues categories d'acord amb els col·lectius als quals estan adreçades:
  
- Col·lectius especials: formats per grups de persones amb discapacitat física o psíquica que, a causa de la característica de la minusvalidesa, exigisquen condicions especials, i grups de persones amb un problema social específic.
  
- Resta de col·lectius no inclosos en l'apartat anterior.
  
2. La Conselleria de Benestar Social subvencionarà fins al 70% del cost del programa en places adreçades als col·lectius especials, per la qual cosa les persones usuàries només aportaran 1.666 pessetes per dia d'estada d'un total de 5.553 pessetes/estada/dia, i subvencionarà fins al 50% del cost del programa en places adreçades a la resta de col·lectius que s'estableix en 50.000 pessetes, per això les persones usuàries aportaran en aquest cas 25.000 pessetes per estada.
  
II. Sol·licitants
  
Article 3. Persones beneficiàries
  
1. Podran sol·licitar places en algun dels balnearis, del Programa de Termalisme Valencià, les persones que complisquen els requisits següents:
  
1.1 Ser pensionista en concepte de jubilació, major de 65 anys, o pensionista per qualsevol altre concepte major de 50 anys, o ser discapacitada, amb minusvalidesa superior al 40%, sense límit d'edat.
  
1.2 Residir en qualsevol dels municipis que integren la Comunitat Valenciana.
  
1.3 No tenir trastorns mentals greus que puguen alterar la convivència dels establiments termals, ni malaltia infectocontagiosa, o no tenir contraindicació mèdica per a la recepció dels tractaments termals sol·licitats.
  
1.4 Poder valer-se per elles mateixes per a les activitats de la vida diària o portar acompanyant que l'assistisca. En aquest cas, no se subvencionarà cap quantitat a l'acompanyant si no compleix els requisits anteriors.
  
1.5 En el cas de sol·licituds individuals de persones amb discapacitat que requerisquen acompanyant i aquest no complisca els requisits establits en els punts anteriors, per a ser beneficiari del programa, se li subvencionarà el 50% de l'estada i la manutenció (15.000 pessetes), sense dret a rebre el tractament termal.
  
1.6 També podran ser beneficiàries d'aquest programa els cònjuges de les persones que complisquen els requisits anteriors, sempre que siguen majors de 50 anys i que complisquen els requisits 2, 3 i 4.
  
2. També podran sol·licitar places en algun dels balnearis del programa, les entitats i els centres de serveis socials que atenen col·lectius que, per les seues característiques especials i per la necessitat d'atenció, requereixen la companyia i la supervisió de personal qualificat durant l'estada al balneari.
  
En aquest cas, al personal qualificat se li subvencionarà el 100% de l'estada i la manutenció (30.000 pessetes), sense dret a rebre el tractament termal.
  
Article 4. Acreditació de la necessitat
  
Podrà adjudicar-se plaça a aquelles persones que presenten una problemàtica social o mèdica excepcional encara que no complisquen alguna de les circumstàncies assenyalades en l'article anterior. Aquestes situacions hauran d'estar convenientment documentades i seran valorades per la comissió d'admissió. La resolució d'adjudicació serà degudament motivada.
  
III. Selecció d'aspirants
  
Article 5. Selecció dels sol·licitants
  
La comissió d'admissió procedirà a la valoració de les sol·licituds rebudes.
  
Si el nombre de sol·licitants ultrapassa el nombre de places oferides, hi valdrà la data i l'hora d'entrada en el registre de qualsevol de les direccions territorials de Benestar Social o en qualsevol dels altres establits en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
En el supòsit d'empat per presentació en la mateixa data i hora en diferents registres públics, s'adjudicaran les places entre aquells que complisquen els requisits de la base segona, per ordre alfabètic dels cognoms i del nom, amb inici per la lletra que resulte del sorteig que realitzarà la comissió d'admissió, i es farà pública a les esmentades direccions territorials abans del començament del procediment de selecció.
  
IV. Normes de procediment
  
Article 6. Sol·licituds
  
1. Les sol·licituds de les persones aspirants s'hauran de formalitzar en els models que, a aquest efecte, els seran facilitats a les direccions territorials de Benestar Social. Hi ha dos models de sol·licituds: un d'individual i un altre de col·lectiu o de grup per a entitats i/o centres de serveis socials (sol·licitud individual annex II, sol·licitud d'entitats annex III).
  
2. Les sol·licituds s'hauran de presentar als registres de les direccions territorials de Benestar Social o per qualsevol via de les establides en l'esmentat article 38.4 de la Llei 30/1992.
  
3. El termini de presentació de sol·licituds serà des de l'endemà de la publicació d'aquesta convocatòria fins al 30 de juny de 1999.
  
4. En l'imprés de sol·licitud es podran fer constar, fins a un màxim de tres i per ordre, els balnearis i les dates que siguen de la seua preferència entre els assenyalats en la llista de l'annex I, sense que això genere el dret a gaudir del mes i del balneari sol·licitats.
  
Article 7. Documentació
  
1. La justificació dels requisits de la base segona s'acreditarà acompanyant la sol·licitud de la documentació següent:
  
Per a sol·licituds individuals:
  
- Document nacional d'identitat de la persona sol·licitant i del cònjuge o acompanyant per duplicat.
  
- Donat cas que el domicili del document nacional d'identitat no siga de la Comunitat Valenciana, s'adjuntarà certificat d'empadronament o de residència emés per l'ajuntament del municipi de residència.
  
- Còpia del certificat de minusvalidesa en el cas de persones discapacitades, expedit pel Centre d'Orientació, Diagnòstic i Tractament.
  
- Informe mèdic (annex IV) de la persona sol·licitant i cònjuge o acompanyant.
  
- Còpia de la revaloració de la pensió de l'any 1998 (si són pensionistes menors de 65 anys), de la persona sol·licitant i del cònjuge o acompanyant. Si el cònjuge o acompanyant no rep pensió, certificat negatiu expedit per l'Institut Nacional de la Seguretat Social.
  
Per a sol·licituds d'entitats i centres de serveis socials:
  
- Documentació acreditativa de l'entitat o del centre.
  
- Justificació de la necessitat d'assistència col·lectiva.
  
- Llista de persones que integren el grup (annex V).
  
- Informe que indique la inexistència de contraindicació mèdica per a la recepció dels tractaments termals sol·licitats.
  
2. Si la sol·licitud té algun defecte o no es presenta algun dels documents justificatius, l'administració, d'acord amb l'article 71 de la Llei 30/1992, requerirà la persona interessada perquè esmene els defectes o aporte la documentació en el termini de 10 dies comptadors des de l'endemà de la notificació. Si transcorregut aquest termini no ha esmenat els defectes de la sol·licitud, se li considerarà desistida en la petició i s'arxivarà sense més tràmit.
  
Article 8. La Comissió d'admissió
  
1. La comissió d'admissió estarà constituïda pels membres següents:
  
- President: sotssecretari de Benestar Social, o persona en qui delegue.
  
- Secretària: cap d'Àrea de Serveis Socials, o persona en qui delegue.
  
- Vocal: un tècnic o una tècnica de la Direcció General de Serveis Socials.
  
2. La Comissió valorarà les sol·licituds i la documentació presentades i realitzarà una proposta de resolució.
  
V. Adjudicació. Forma de pagament. Forma i termini de justificació
  
Article 9. Resolució
  
1. La competència per a resoldre correspon a la consellera de Benestar Social, sense perjudici de les delegacions de signatura vigents o de les que puga realitzar en el futur.
  
2. La resolució serà comunicada a les persones interessades per la Direcció General de Serveis Socials.
  
Article 10. Finançament. Pagament i justificació de les subvencions
  
Les estades subvencionades a l'empara d'aquesta ordre es finançaran a càrrec del programa 72.45.435.83, Serveis Socials, capítol IV de l'estat de despeses, línia 1735-408/99, "Termalisme Social". Hi actuarà com a entitat col·laboradora l'Associació Valenciana d'Estacions Termals, amb el codi d'identificació fiscal G-96301197, la qual compleix les condicions de solvència i eficàcia necessàries per a actuar com a entitat col·laboradora de la Conselleria de Benestar social establides en l'article 47.4.a de la Llei d'Hisenda Pública de la Generalitat Valenciana (LHPGV).
  
L'eficàcia d'aquesta convocatòria està condicionada a l'existència de crèdit adequat i suficient dels pressupostos de la Generalitat Valenciana.
  
La persona beneficiària rebrà la subvenció concedida mitjançant la deducció d'aquesta de l'import de l'estada en el moment del pagament a l'establiment termal.
  
L'entitat col·laboradora aportarà, per la seua part, amb periodicitat mensual, de la documentació justificativa que acredite que s'han realitzat les estades corresponents a cada període. Aquesta documentació consistirà en una llista certificada de l'entitat col·laboradora on consten, per a cada període objecte de justificació, i específicament per a cada balneari, les persones que hi han gaudit de l'estada, amb indicació de l'import facturat a la persona beneficiària i l'aportació realitzada directament per aquesta. A aquest certificat s'hi adjuntaran l'original o la còpia compulsada de totes les factures emeses a nom de les persones beneficiàries de les estades en el període.
  
Posteriorment, es farà efectiu el pagament a l'entitat col·laboradora mitjançant al pagament endossat a cada balneari, d'acord amb la justificació realitzada.
  
La forma de pagament, els terminis, la forma de justificació esmentats i les obligacions de l'entitat col·laboradora, han d'aparéixer en la resolució de la Conselleria de Benestar Social mitjançant la qual s'instrumente el pagament de les estades.
  
VI. Obligacions de las persones seleccionades
  
Article 11. Obligacions de les persones beneficiàries
  
Les obligacions de les persones que hagen sigut seleccionades seran les següents:
  
1. Presentar-se en la data i al lloc assenyalats, amb l'assumpció de les despeses de desplaçament.
  
2. Pagar l'import no subvencionat de la plaça.
  
3. Sotmetre's al Reglament de Règim Intern del Balneari.
  
Article 12. Revocació
  
1. Les persones seleccionades que no es presenten en la data al balneari adjudicat perdran els drets que els atorga la resolució de concessió de l'ajuda.
  
També perdran els esmentats drets les persones beneficiàries que no paguen la part de la plaça que d'acord amb la base primera els correspon aportar.
  
L'abandó del balneari durant el període de gaudi de la plaça no donarà dret a la persona usuària a completar els dies que li falten en cap altra data ni en cap altre lloc dels fixats inicialment.
  
2. La falsedat de dades o la falsificació de documents que es presenten, demostrada en qualsevol moment, tindran com a conseqüència la pèrdua total dels drets de la persona sol·licitant, sense perjudici d'altres responsabilitats que hi pertoquen, i entre aquestes l'obligació de reintegrar l'import subvencionat per la Conselleria de Benestar Social, amb el pagament corresponent de l'interés de demora des del moment del pagament realitzat al corresponent establiment termal, mitjançant l'Associació Valenciana d'Establiment Termals, si en el moment de declarar-se la improcedència de l'admissió al programa de balnearis ja s'haguera gaudit de l'estada.
  
Article 13
  
El nombre de persones beneficiàries del Programa de Termalisme Valencià i d'estada no podrà superar en el cost la quantia establida en la resolució dictada per al finançament del programa.
  
DISPOSICIONS FINALS
  
Primera
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Segona
  
Contra les bases d'aquesta convocatòria, s'hi podrà interposar recurs contenciós administratiu, en el termini de dos mesos comptadors des de l'endemà de la publicació d'aquesta ordre, davant de la sala corresponent de Tribunal Superior de Justícia de la Comunitat Valenciana, i amb les condicions establides en la llei que regula aquesta jurisdicció.
  
DISPOSICIÓ TRANSITÒRIA
  
Sol·licituds no resoltes de l'exercici anterior.
  
Les sol·licituds que van ser presentades en l'exercici anterior i sobre les quals no s'ha realitzat resolució de concessió per manca de dotació pressupostària, s'afegiran a aquesta convocatòria, i podran ser ateses a càrrec del pressupost de 1999, amb la presentació prèvia de l'imprés de ratificació de la sol·licitud i amb la manifestació expressa que se subjecta a les noves bases aprovades. No serà necessari aportar una nova documentació ja que la documentació exigida és la mateixa que en la convocatòria anterior.
  
València, 21 de desembre de 1998
  
La consellera de Benestar Social,
  
MARCELA MIRÓ PÉREZ
  
A) Resta de col·lectius no inclosos en l'apartat següent.
  
B) Col·lectius especials: formats per grups de persones amb discapacitat física o psíquica que, per la característica de la seua minusvalidesa, exigisquen condicions especials, i grups de persones amb una problemàtica específica social.
  
\* Prestacions:
  
1. Duració: 10 dies (9 nits) que inclouran 8 dies de tractament termal.
  
2. Allotjament: en habitació doble. Les persones que desitgen habitació individual, si n'hi ha disponibilitat, pagaran un suplement de 1.000 pessetes per dia.
  
3. Menjar: el desdejuni serà autoservei tipus bufet. Els menús oferiran dues modalitats diferents en el primer i el segon plat.
  
4. Animació: jocs, balls, etcètera.
  
5. Cost del programa: el preu s'estableix en 50.000 pessetes per persona i estada, impost sobre el valor afegit inclòs. La quantitat que ha de pagar el client serà satisfeta a l'entrada a l'establiment o per una de les modalitats que s'estipulen.
  
6. La Conselleria de Benestar Social subvencionarà fins al 50%.
  
7. La Conselleria de Benestar Social subvencionarà els col·lectius especials fins al 70%.
  
\* Condicions per a l'admissió:
  
1. Podran sol·licitar places en algun dels balnearis, les persones que complisquen els requisits següents:
  
1.1 Ser pensionista de jubilació, major de 65 anys o pensionista per qualsevol altre concepte, major de 50 anys o ser discapacitada, amb minusvalidesa superior al 40% sense límit d'edat.
  
1.2 Residir en qualsevol dels municipis que integren la Comunitat Valenciana.
  
1.3 No tenir trastorns mentals greus que puguen alterar la convivència dels establiments termals, ni malaltia infectocontagiosa, o no tenir contraindicació mèdica per a la recepció dels tractaments termals sol·licitats.
  
1.4 Poder valer-se per elles mateixes per a les activitats de la vida diària o portar acompanyant que l'assistisca. En aquest cas, no se subvencionarà cap quantitat a l'acompanyant si no compleix els requisits anteriors.
  
1.5 En el cas de sol·licituds individuals de persones amb discapacitat que requerisquen acompanyant i aquest no complisca els requisits establits en els punts anteriors, per a ser beneficiari del programa, se li subvencionarà el 50% de l'estada i manutenció (15.000 pessetes), sense dret a rebre el tractament termal.
  
1.6 També podran ser beneficiàries d'aquest programa els cònjuges de les persones que complisquen els requisits anteriors, sempre que siguen majors de 50 anys i que complisquen els requisits 2, 3 i 4.
  
2. També podran sol·licitar places en algun dels balnearis del programa, les entitats i els centres de serveis socials que atenen col·lectius que, per les seues característiques especials i per la necessitat d'atenció, requereixen la companyia i la supervisió de personal qualificat durant l'estada al balneari. En aquest cas al personal qualificat se li subvencionarà el 100% de l'estada i manutenció (30.000 PTA), sense dret a rebre el tractament termal.
  
\* Documentació que cal adjuntar la sol·licitud:
  
1. Document nacional d'identitat del sol·licitant i del cònjuge o acompanyant, per duplicat.
  
2. Donat cas que el domicili del document nacional d'identitat no siga de la Comunitat Valenciana, s'acompanyarà certificat d'empadronament o de residència emés per l'ajuntament del municipi de residència.
  
3. Còpia del certificat de minusvalidesa si és discapacitat, expedit pel Centre d'Orientació, Diagnòstic i Tractament.
  
4. Còpia de la revaloració de la pensió de l'any 1998 (si són pensionistes menors de 65 anys), del sol·licitant i del cònjuge o acompanyant. Si el cònjuge o acompanyant no rep pensió, certificat negatiu expedit per l'Institut Nacional de la Seguretat Social.
  
5. Informe mèdic (annex IV) que s'adjunta, del sol·licitant i cònjuge o acompanyant, que indique:
  
a) Malalties o atencions mèdiques necessàries durant l'estada.
  
b) No contraindicació dels banys termals com ara:
  
· Cardiopaties descompensades.
  
· Aparicions agudes de malalties reumàtiques.
  
· Varices molt simptomàtiques.
  
· Infeccions a la pell.
  
c) No patir malalties infectocontagioses, mentals, etcètera.
  
d) Qualsevol altra dada mèdica necessària durant l'estada al balneari.
  
\* Important:
  
Remetre al més aviat possible aquesta sol·licitud signada, amb la documentació exigida.
  
Les entitats i els centres de serveis socials que atenen col·lectius que, per les característiques especials i per la necessitat d'atenció, requerisquen ser acompanyats, hauran d'aportar aquesta documentació:
  
1. Documentació acreditativa de l'entitat o del centres.
  
2. Justificació de la necessitat d'assistència col·lectiva.
  
3. Llista de les persones que integren el grup.